C 323/94
RO
Jurnalul Oficial al Uniunii Europene
26.8.2022
5.3.5.
Totodată, punerea eficace în aplicare a interdicției privind drogurile ilicite necesită o activitate eficientă la temelia societății, astfel încât persoanele cu dependențe să nu fie lăsate singure, ci să fie sprijinite în alegerea lor de a nu se mai întoarce la droguri.
Deși au crescut fondurile publice cheltuite pentru combaterea traficului de droguri, problema sprijinirii persoanelor pentru depășirea dependenței este încă majoră.
Prin urmare, ținând cont de cele mai bune experiențe ale statelor membre ale UE, agenția și-ar putea redirecționa o parte mai mare din activitate către cauzele psihologice ale abuzului de droguri.
5.3.6.
Adoptarea unei abordări globale și regionale în ceea ce privește piața drogurilor din UE necesită urmărirea și monitorizarea îndeaproape a evoluțiilor în producția de droguri și de substanțe ilicite în regiuni care prezintă riscuri în mod tradițional, precum America de Sud, Afganistan, Africa, China, Turcia și Balcanii de Vest.
Rolul activ și în permanentă schimbare al grupurilor infracționale organizate în modificarea dinamicii ofertei de droguri și în traficul de droguri impune eforturi constante și coordonate din partea tuturor organismelor relevante, în special din partea celor implicate în activitățile de punere în aplicare și de control la frontieră, la nivel internațional.
Doar printr-o cooperare intensă se pot cartografia coridoarele de droguri, pentru a putea fi stopate în mod eficace. 5.4.
Punctele focale naționale 5.4.1.
Ar trebui extinse rolul și funcțiile punctelor focale naționale.
Activitatea acestora variază în mod considerabil în diferitele țări ale UE.
Unele puncte focale naționale desfășoară activități informative, analitice, de cercetare științifică, de consultanță de specialitate și de publicare.
Printre principalele obiective ale activităților acestora ar trebui să se numere o monitorizare mai metodică, colectarea, evaluarea și clasificarea de date standardizate și prelucrarea, stocarea, analiza și diseminarea informațiilor în domeniul cererii și ofertei de droguri în UE.
Punctele focale naționale ar trebui să dezvolte o politică în domeniul drogurilor și răspunsuri active la situație în acest domeniu.
Ele ar trebui să lucreze la furnizarea de informații, sprijinind activitatea guvernelor naționale și formularea politicii naționale privind drogurile și dependența de droguri.
5.4.2.
Punctele focale naționale sunt esențiale pentru îndeplinirea eficace și promptă a noului mandat al agenției.
Doar o rețea mai puternică și bine coordonată de PNC poate oferi date relevante – nu numai în retrospectivă, ci în primul rând – cu privire la apariția de noi substanțe nocive, depistarea și identificarea acestora, posibile canale de distribuție etc.
Întrucât aceasta necesită construirea unei capacități semnificative pentru laboratoare, ar trebui promovate uniunile regionale și clusterele – grupate în zone cu risc ridicat, de exemplu la frontierele externe ale UE, în apropierea rutelor tipice pentru importul de droguri etc.
5.4.3.
Punctele focale naționale ar trebui sprijinite și dotate într-o manieră cât mai eficace cu orientări și metodologii comune pentru a putea culege date comparabile și a utiliza indicatori comparabili, pe baza cărora să se efectueze tranziția către aspecte legate de siguranță și de securitate, în loc să se combată pur și simplu răspândirea drogurilor și a substanțelor ilicite.
5.4.4.
Statele membre ar trebui încurajate să ofere mai multe resurse punctelor focale naționale – inclusiv informații, tehnologie, finanțare etc.
Ar trebui depuse toate eforturile pentru a ajuta aceste puncte să își consolideze capacitatea de a-și îndeplini noul mandat extins și de a juca un rol mai important.
5.4.5.
Ar trebui să se rețină că, pe lângă crearea de mecanisme comunitare pentru combaterea dependenței, agenția, în cooperare cu statele membre, ar trebui să construiască sisteme naționale de cooperare pentru crearea și sprijinirea programelor comune de asistență pentru grupurile care pot fi expuse riscului de dependență de droguri.
Doar o legătură puternică dezvoltată în cadrul comunităților locale poate contribui la reducerea consumului de droguri.
Ca exemplu de astfel de soluții care au generat deja soluții pozitive, agenția ar putea folosi soluțiile deja puse în aplicare de guvernul portughez.
5.4.6.
CESE consideră că sistemul de raportare al punctelor focale naționale poate fi îmbunătățit, pentru a evita investițiile de timp și resurse suplimentare în raportarea dublă, întrucât, în prezent, acestea trebuie să raporteze atât viitoarei agenții, cât și ONU.
Bruxelles, 18 mai 2022.
Președinta Comitetului Economic și Social European Christa SCHWENG